CELEX: 32009D0369
Language: el
Date: 2009-04-21 00:00:00
Title: Απόφαση ATALANTA/3/2009 της Επιτροπής Πολιτικής και Ασφάλειας, της 21ης Απριλίου 2009 , σχετικά με τη σύσταση της Επιτροπής Συνεισφερόντων για τη στρατιωτική επιχείρηση της Ευρωπαϊκής Ένωσης που συμβάλλει στην αποτροπή, την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta)

6.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 112/9
            
         
      ΑΠΌΦΑΣΗ ATALANTA/3/2009 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   
   της 21ης Απριλίου 2009
   σχετικά με τη σύσταση της Επιτροπής Συνεισφερόντων για τη στρατιωτική επιχείρηση της Ευρωπαϊκής Ένωσης που συμβάλλει στην αποτροπή, την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta)
   (2009/369/ΚΕΠΠΑ)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 25, τρίτο εδάφιο,
   την κοινή δράση 2008/851/ΚΕΠΠΑ του Συμβουλίου, της 10ης Νοεμβρίου 2008, για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta) (1), και ιδίως το άρθρο 10 παράγραφος 5,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 10 παράγραφος 5 της κοινής δράσης 2008/851/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λάβει τις σχετικές αποφάσεις για τη σύσταση Επιτροπής Συνεισφερόντων (ΕπΣ) για τη στρατιωτική επιχείρηση Atalanta.
            
         
               (2)
            
            
               Τα συμπεράσματα του Ευρωπαϊκού Συμβουλίου της Νίκαιας της 7ης, 8ης και 9ης Δεκεμβρίου 2000 και των Βρυξελλών της 24ης και 25ης Οκτωβρίου 2002 περιλαμβάνουν τις ρυθμίσεις για τη συμμετοχή τρίτων κρατών σε επιχειρήσεις διαχείρισης κρίσεων και για τη σύσταση της ΕπΣ.
            
         
               (3)
            
            
               Η ΕπΣ θα διαδραματίζει βασικό ρόλο στην τρέχουσα διαχείριση της επιχείρησης Atalanta. Η ΕπΣ θα αποτελεί το κύριο φόρουμ όπου τα συνεισφέροντα κράτη θα εξετάζουν από κοινού ζητήματα σχετιζόμενα με την ανάπτυξη των δυνάμεών τους στην επιχείρηση. Η ΕΠΑ, η οποία ασκεί τον πολιτικό έλεγχο και έχει τη στρατηγική διεύθυνση της επιχείρησης, θα λαμβάνει υπόψη τις γνώμες που διατυπώνει η ΕπΣ.
            
         
               (4)
            
            
               Σύμφωνα με το άρθρο 6 του Πρωτοκόλλου σχετικά με τη θέση της Δανίας το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην εκπόνηση και την υλοποίηση αποφάσεων και δράσεων της Ευρωπαϊκής Ένωσης οι οποίες έχουν αμυντικές επιπτώσεις,
            
         ΑΠΟΦΑΣΙΖΕΙ:
   Άρθρο 1
   Σύσταση και εντολή καθηκόντων
   Συνιστάται Επιτροπή Συνεισφερόντων (εφεξής «ΕπΣ») για τη στρατιωτική επιχείρηση της Ευρωπαϊκής Ένωσης που συμβάλλει στην αποτροπή, την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta). Η εντολή καθηκόντων της ΕπΣ καθορίζεται στα συμπεράσματα του Ευρωπαϊκού Συμβουλίου της Νίκαιας του Δεκεμβρίου 2000 και των Βρυξελλών του Οκτωβρίου 2002.
   Άρθρο 2
   Σύνθεση
   1.   Τα μέλη της ΕπΣ είναι τα εξής:
   
               —
            
            
               οι αντιπρόσωποι όλων των κρατών μελών,
            
         
               —
            
            
               οι αντιπρόσωποι των τρίτων κρατών τα οποία συμμετέχουν στην επιχείρηση και παρέχουν σημαντική στρατιωτική συνεισφορά, κατά τα αναφερόμενα στο παράρτημα.
            
         2.   Ο Γενικός Διευθυντής του Στρατιωτικού Επιτελείου της ΕΕ, ο Διοικητής Επιχειρήσεων της ΕΕ ή οι αντιπρόσωποί τους και αντιπρόσωποι της Επιτροπής παρίστανται στις συνεδριάσεις της ΕπΣ.
   3.   Τρίτα πρόσωπα είναι δυνατόν να καλούνται στις σχετικές συζητήσεις, όπως ενδείκνυται.
   Άρθρο 3
   Πρόεδρος
   Με την επιφύλαξη των προνομίων της προεδρίας, η ΕπΣ προεδρεύεται από το Γενικό Γραμματέα/Ύπατο Εκπρόσωπο ή από τον αντιπρόσωπό του, σε στενή διαβούλευση με την προεδρία και τον Πρόεδρο της Στρατιωτικής Επιτροπής της Ευρωπαϊκής Ένωσης ή τον αντιπρόσωπό του.
   Άρθρο 4
   Συνεδριάσεις
   1.   Η ΕπΣ συγκαλείται από τον Πρόεδρο σε τακτική βάση. Όταν οι περιστάσεις το απαιτούν, είναι δυνατόν να συγκαλούνται έκτακτες συνεδριάσεις με πρωτοβουλία του Προέδρου ή έπειτα από αίτηση μέλους.
   2.   Ο πρόεδρος διανέμει εκ των προτέρων την προσωρινή ημερήσια διάταξη και τα έγγραφα που αφορούν τη συνεδρίαση. Έπειτα από κάθε συνεδρίαση διανέμεται περίληψη των πρακτικών.
   Άρθρο 5
   Διαδικασία
   1.   Με εξαίρεση τα προβλεπόμενα στην παράγραφο 3 και με την επιφύλαξη των αρμοδιοτήτων της ΕΠΑ και του Διοικητή Επιχειρήσεων της ΕΕ,
   
               —
            
            
               ισχύει η ομοφωνία των αντιπροσώπων των κρατών που συνεισφέρουν στην επιχείρηση, όταν η ΕπΣ λαμβάνει αποφάσεις όσον αφορά την τρέχουσα διαχείριση της επιχείρησης,
            
         
               —
            
            
               ισχύει η ομοφωνία των μελών της ΕπΣ, όταν η ΕπΣ προβαίνει σε συστάσεις για ενδεχόμενες αναπροσαρμογές του επιχειρησιακού σχεδιασμού, συμπεριλαμβανομένης της ενδεχόμενης αναπροσαρμογής των στόχων.
            
         Η αποχή ενός μέλους δεν αποτρέπει την επίτευξη ομοφωνίας.
   2.   Ο πρόεδρος διαπιστώνει εάν συγκεντρώνεται η πλειοψηφία των αντιπροσώπων των κρατών που δικαιούνται να λαμβάνουν μέρος στις συζητήσεις.
   3.   Όλα τα διαδικαστικά ζητήματα ρυθμίζονται με απόφαση της απλής πλειοψηφίας των παρόντων στη συνεδρίαση μελών.
   4.   Η Δανία δεν συμμετέχει σε καμία απόφαση της ΕπΣ.
   Άρθρο 6
   Εμπιστευτικότητα
   1.   Οι κανονισμοί ασφαλείας του Συμβουλίου εφαρμόζονται στις συνεδριάσεις και εργασίες της ΕπΣ. Οι αντιπρόσωποι στην ΕπΣ οφείλουν ειδικότερα να διαθέτουν τις κατάλληλες άδειες ασφαλείας.
   2.   Οι συζητήσεις στην ΕπΣ καλύπτονται από την υποχρέωση του επαγγελματικού απορρήτου, εκτός εάν η ΕπΣ αποφασίσει ομοφώνως άλλως.
   Άρθρο 7
   Έναρξη ισχύος
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 21 Απριλίου 2009.
      
         
            Για την Επιτροπή Πολιτικής και Ασφάλειας
         
         
            Ο Πρόεδρος
         
         I. ŠRÁMEK
         
      
   
   
      (1)  ΕΕ L 301 της 12.11.2008, σ. 33.